Sully Prudhomme

Armand Sully Prudhomme, dem ageltaf yolt tis René François Armand Prudhomme, tiyir nazbeik ke kulapaf kazik. Taneon dritik koe Le Creusot, golde kobara zo gripokoler nume ko Paris ta rokavayara di dimpir. Radimi vayareem gan pisida dene tegivsutesik di zo vogiter nume di gorar da, tuke intafa ilkafa tufa, va ezlopa ektudar. Tiyir 26-daf viele va Stances et Poèmes larma ( 1865 ) sanegayar. Bata neva, kudon emudena gan Sainte-Beuve, tiyir davafa kiewatca. Empayan trig zo kotlize negayar. Bata kiewatca noveyer da Sully-Prudhomme va Parnassos reduyun gan Leconte de Lisle dokobar. In va intafa trumara va tazukafa kotunuca bam tulogijayar.

Kan Les Solitudes ( 1869 ), intafa ezlopa toz tutrakopaweyer. Bata abdikerelera kan sanegara va blokaf kalfrancavaks va De la nature des choses ke Lucretius ruyeweyer. Bak deblamera va Paris, Sully Prudhomme ko Lanis Susikeem ervolita koparintaweyer, voxen fent is cueem is kalirutakseem puon askid va aliziradilfura ke dana keskeem di kotabliron exaksaweyer.

Bata bagala is undekseem va geja tid watsa ke neva sanegayana vergumvelton gu Impressions de Guerre. Inaf grabom ke « trakuropafa ezlopa » kan Les Destins trenar, voxen kan Les Vaines Tendresses ( 1875 ) van lodilkafa is lopestakafa ezlopa abicon di dimpir. Azon bokayar va toloya abrotcapafa ezla gokaatoetesa va intafa trakuropafa itaya : La Justice ( 1878 ) laninde tir lidafa is seltafa kogrupara ; Le Bonheur ( 1888 ) tir lecaf kindap. Rotuvuca is pulvucaja va inafa ara toloya larma : Prisme is La Révolte des Fleurs ( 1886 ).

Sully Prudhomme den Francavaf Cultim bak 1881 sollibuyur isen inaf grabomeem, dem dere yon listucaf is trakuropaf is malyeropaf suterot, kan telo taneafo Nobel Suterotafo Poradro bak 1901 zo sonayar. Bata waksa va redura va ezladro zo vankolayar. 

|style="vertical-align: top;"|

|}

Sully Prudhomme (Armand)
Sully Prudhomme (Armand)
Sully Prudhomme (Armand)
Sully Prudhomme (Armand)
Sully Prudhomme (Armand)